Video: Nuwe seisoene by spoggerige Kansa-tee gevierNadia Beukes en Leah. (Foto: Jhua-Nine Wyrley-Birch/Maroela Media) “Mens kan nie altyd kies wat met jou gebeur nie, en jy is nie in beheer van jou omstandighede nie. Jy kan egter kies wat jy daaruit gaan leer, hoe dit jou gaan vorm en die kunswerk wat jy daaruit gaan skep.” Só het Donnalee Roberts, aktrise en seremoniemeester van vanjaar se Kansa-Spar-tee, vir Maroela Media gesê. Sowat 1 200 vroue het op Woensdag by Colosseum Reale, ’n venue in die noorde van Pretoria, byeengekom om ’n koppie tee saam met Kansa te drink. ’n Nuwe seisoen, wat ook vanjaar se Kansa-Spar-tee-tema was, is opnuut tydens die samesynsgeleentheid gevier. Die geld wat voor en tydens die geleentheid ingesamel is, sal gebruik word om die organisasie se werk met kankerpasiënte voort te sit. Sowat 1 200 vroue het dié geleentheid bygewoon. (Foto: Jhua-Nine Wyrley-Birch/Maroela Media) “Elkeen se bydrae vandag is ’n geskenk aan ’n kankerpasiënt. Al ontmoet jy nooit die persoon wat deur jou bydrae gehelp word nie, julle is nou vir ewig verbind,” het Elize Botha, die uitvoerende hoof van Kansa, tydens die geleentheid gesê. Die sangeres Leah het die gaste bekoor, terwyl Willem Botha beïndruk het met sy grimeervernuf. Skertsend het hy die aanbieder en aktrise, Nadia Beukes, grimeer met die vroue wat geskaterlag het terwyl hy op die verhoog was. Yolanda Bukani het haar hartroerende kanker-oorwinningsverhaal met gaste gedeel, met tientalle mense wat ’n traan saam met dié ystervrou weggepink het. Bukani is 10 jaar gelede met fase 4-limfoomkanker gediagnoseer. In daardie stadium was sy nog ’n student aan Rhodes Universiteit en die diagnose het die wind uit haar seile gehaal. Nadia Beukes het model vir Willem Botha gespeel. (Foto: Jhua-Nine Wyrley-Birch/Maroela Media) Ná ’n lang, moedige stryd het Bukani in remissie gegaan en gesels graag oor die oorwinningspad waarop die Here haar gelei het. Sy het getuig dat die moeilike seisoen waardeur sy moes gaan haar gevorm het tot die vrou wat sy vandag is. Die tafels was alte fraai gedek, met talle kategorieë waarin die gasvroue en gashere heerlike pryse kon wen. Drie gelukkige Maroela Media-lesers en hul metgeselle het die geleentheid saam met die Maroela Media-span geniet. (Foto: Jhua-Nine Wyrley-Birch/Maroela Media) Maroela Media het vir die eerste keer ’n eie tafelkategorie, “My Erfenis”, gehad. Alicia van Niekerk het met die eerste plek in dié kategorie weggestap. Drie gelukkige Maroela Media-lesers en hul metgeselle het die geleentheid saam met die Maroela Media-span geniet. “Baie dankie vir die geleentheid om aan julle tafel te kon sit, met al die eetgoedjies, blomme en sak met geskenkies in. Ons het dit regtig geniet,” het een van die lesers, Mariette Bronkhorst, aan Maroela Media ná afloop van die geleentheid gesê.